આમ જોવા જઈએ તો સહેલું અને અઘરું એ તો આપણે આપેલી વ્યાખ્યાઓ છે. હકીકતે તો જ્ઞાન કે માહિતીની ઉપલબ્ધતા કે અભાવ એ જ આ બાબતનાં મૂળમાં રહેલા હોય છે. તમે કહેશો કે વિદ્યાર્થીને વિષયમાં રસ જ ન હોય તો ગમે તેટલું જ્ઞાન ઉપલબ્ધ હોવા છતાં તેને તે વિષય અઘરો જ લાગશે. ઉપરછલ્લી રીતે આ વાત સાચી લાગે, પરંતુ ખરેખર એવું હોતું નથી. કોઈ પણ નવા વિષય માટે વિદ્યાર્થી કોરી પાટી જેવો હોય છે અને વિષય તરફ તેનો ગમો કે અણગમો એ તે વિષય સાથે તેનો પરિચય કરાવનાર કે તેને શીખવનાર શિક્ષક તેને કેવી રીતે રજૂ કરે છે તેને આધારિત હોય છે. માનવ માત્ર જિજ્ઞાસુ છે અને કુદરતે બધાં ને જન્મજાત એક સરખી જિજ્ઞાસા આપેલી હોય છે, પરંતુ અલગ અલગ માહોલમાં ઊછરતી વ્યક્તિ અલગ અલગ વિષયને અલગ અલગ દષ્ટિથી જોતી થઈ જાય છે અને આમાંથી વિષય પ્રત્યે પ્રાથમિક ગમો કે અણગમો પેદા થાય છે.